

**VLADA REPUBLIKE HRVATSKE**

Zagreb, 20. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo obrane |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o davanju suglasnosti Ministarstvu obrane za preuzimanje obveza na teret sredstava državnog proračuna Republike Hrvatske u razdoblju od 2025. do 2029. godine za nabavu samohodnog višestrukog raketnog sustava HIMARS |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**P r i j e d l o g**

**VLADA REPUBLIKE HRVATSKE**

Na temelju članka 48. stavka 2. Zakona o proračunu („Narodne novine“, broj 144/21.), a u vezi s člankom 23. stavkom 3. Zakona o izvršavanju Državnog proračuna Republike Hrvatske za 2024. godinu („Narodne novine“, br. 149/23. i 125/24.), Vlada Republike Hrvatske je na sjednici održanoj \_\_\_\_\_\_\_\_\_ donijela

**O D L U K U**

**o davanju suglasnosti Ministarstvu obrane za preuzimanje obveza na teret sredstava državnog proračuna Republike Hrvatske u razdoblju od 2025. do 2029. godine**

**za nabavu samohodnog višestrukog raketnog sustava HIMARS**

**I.**

Daje se suglasnost Ministarstvu obrane za preuzimanje obveza na teret sredstava državnog proračuna Republike Hrvatske u razdoblju od 2025. do 2029. godine za nabavu samohodnog višestrukog raketnog sustava HIMARS u ukupnom iznosu od 262.850.196,78 eura, po godinama i iznosima kako slijedi:

Godina Iznos

2025. 68.498.644,05 eura

2026. 71.238.874,28 eura

2027. 71.047.288,64 eura

2028. 46.192.192,13 eura

2029. 5.873.197,68 eura.

**II.**

Plaćanja koja proizlaze iz točke I. ove Odluke Ministarstvo obrane dužno je kao obvezu uključiti u financijski plan u godini u kojoj obveza dospijeva.

**III.**

Ova Odluka stupa na snagu danom donošenja.

KLASA:

URBROJ:

Zagreb,

P R E D S J E D N I K

mr.sc. Andrej Plenković

**Obrazloženje**

**U točki I.** daje se suglasnost Ministarstvu obrane za preuzimanje obveza na teret sredstava državnog proračuna Republike Hrvatske u razdoblju od 2025. do 2029. godine za nabavu samohodnog višestrukog raketnog sustava HIMARS u ukupnom iznosu od 262.850.196,78 eura.

Nabavom samohodnog višestrukog raketnog sustava HIMARS unapređuju se sposobnosti Oružanih snaga Republike Hrvatske. Postrojbe Oružanih snaga dobit će sustavom HIMARS nove sposobnosti za precizno i učinkovito raketno djelovanje na srednjim i velikim udaljenostima. Ovu nabavu podržao je Odbor za obranu Hrvatskog sabora na sjednici od 12. studenog 2024. godine. Nabava samohodnog višestrukog raketnog sustava HIMARS provodi se prema načelu sveobuhvatnog pristupa tako da osim lansera i vođenih raketa, paket uključuje i ostale robe i usluge, obuku i logističku potporu potrebnu za učinkovito funkcioniranje sustava. U svrhu nabave samohodnog višestrukog raketnog sustava HIMARS, od Vlade Sjedinjenih Američkih Država zaprimljeno je Pismo ponude i prihvaćanja (*Letter of Offer and Acceptance*) HR-B-UCK. Ukupna vrijednost Pisma HR-B-UCK iznosi 289.968.461,00 američkih dolara. Ministarstvo obrane će imati obvezu plaćanja poreza na dodanu vrijednost na dio stavaka iz Pisma HR-B-UCK, odnosno na robe i usluge koje će biti isporučene u Republiku Hrvatsku, u protuvrijednosti od 60.698.017,25 američkih dolara.

Slijedom navedenog, cjelokupan iznos obveza Ministarstva obrane za nabavu samohodnog višestrukog raketnog sustava HIMARS u razdoblju od 2024. do 2029. godine iznosi 350.666.478,25 američkih dolara ili 331.348.840,83 eura, od čega u 2024. godini 68.498.644,05 eura, u 2025. godini 68.498.644,05 eura, u 2026. godini 71.238.874,28 eura, u 2027. godini 71.047.288,64 eura, u 2028. godini 46.192.192,13 eura i u 2029. godini 5.873.197,68 eura.

Potrebna sredstva za 2024. godinu osigurana su u Državnom proračunu Republike Hrvatske za 2024. i projekcijama za 2025. i 2026. godinu na razdjelu i glavi Ministarstva obrane, u programu 2504 Opremanje, modernizacija i izgradnja, aktivnosti A545042 Opremanje materijalno tehničkim sredstvima na računu 42 Rashodi za nabavu proizvedene dugotrajne imovine. Potrebna sredstva za 2025., 2026. i 2027. godinu osigurana su u Prijedlogu državnog proračuna Republike Hrvatske za 2025. godinu i projekcija za 2026. i 2027. godinu, na razdjelu i glavi Ministarstva obrane, u programu 2504 Opremanje, modernizacija i izgradnja, aktivnosti A545042 Opremanje materijalno tehničkim sredstvima na računu 42 Rashodi za nabavu proizvedene dugotrajne imovine. Potrebna sredstva za 2028. i 2029. godinu prioritetno će se osigurati prilikom izrade državnog proračuna Republike Hrvatske za navedene godine, na razdjelu i glavi Ministarstva obrane.

**U točki II.** određuje se da je Ministarstvo obrane dužno plaćanja koja proizlaze iz točke I. ove Odluke kao obvezu uključiti u financijski plan u godini u kojoj obveza dospijeva.

**U točki III.** određuje se stupanje na snagu ove Odluke.